Այսօր արդեն կարելի է ասել, որ 2015-ի գլխավոր ասելիքի նպատակասլաց բարձրաձայնումը պատշաճորեն կարևորվեց Հայաստանում բոլորի կողմից: Ամենքի դիրքորոշումը մեկն էր` Հայոց Եղեռնի գեթ 100-րդ տարեդարձին ահարկու փաստը հասցնել հանուր մարդկության, գերտերությունների կարծրասիրտ մտքին ու վերջապես գործնական քայլերի ձեռնարկման անհապաղ անհրաժեշտության գիտակցությունը պատվաստել: Հատկապես 2015-ի առաջին կեսը հագեցրած հազարավոր միջոցառումներից, անշուշտ, առանձնանում էին մշակութայինները: Տարբեր ազգերի ու պետությունների իրարահաջորդ արձագանքները թվում էր, թե բավական պիտի լինեն ակնկալվող արդյունքին հասնելու համար: Ավա˜ղ... Ուստի, Հայոց ցեղասպանության 100-րդ տարելիցին նվիրված միջոցառումները համակարգող հանձնաժողովի և ՀՀ նախագահ Սերժ Սարգսյանի առատաձեռն հեռատեսությամբ, Մեծ Եղեռնի միջազգային ճանաչմանը միտված նախագծերի կենսագործմանը նոր թափ հաղորդվեց աշնանամուտին: